Pályázat az ELTE TTK Hallgatói Önkormányzat Kollégiumi biztosa tisztségre

Kiss Zsókának hívnak, immáron első évét befejező földtudományi szakos hallgató vagyok. Idén tavasszal lettem a földrajz-és földtudományi szakterület mentora. Nagykanizsai származásom révén az otthonom és az egyetem közötti 200 km miatt jómagam is az ELTE kollégistája, a Kőrösi Csoma Sándor Kollégium lakója vagyok.

Ezúton szeretném pályázatomat benyújtani az ELTE TTK HÖK kollégiumi biztosi címére a következő 1 évet felölelő időszakra!

A kollégiumi biztos legfőbb feladatainak a hallgatók részletes, ám annál lényegre törőbb tájékoztatását – főként a kollégiumi jelentkezés kapcsán - valamint az ELTE TTK Hallgatói Önkormányzata és a Kollégiumi Hallgatói Önkormányzat közti jól működő kapcsolat kialakítását vélem. A természettudományi kar nagy létszámára való tekintettel kiemelten fontosnak tartom a kollégiumi biztosi tisztséget a Kollégiumi Hallgatói Önkormányzatban, egy ilyen létszámú kar esetében elengedhetetlen a megfelelő képviselet. E meglátás szellemében végezném a munkát.

Szívügyemnek fogom tekinteni a hallgatók és a leendő, első évüket megkezdő hallgatók információkkal való ellátását, nem csak a kollégiumi jelentkezés és a felvételi eljárás, de az egyéb, kollégiumokat érintő témákról is, úgy, mint például a kollégiumi keretek között zajló rendezvények, mindezt a Kollégiumi Hallgatói Önkormányzattal valamint az ELTE TTK HÖK-kel karöltve. A tájékoztatást a kolhok.elte.hu-n és a különböző internetes fórumokon felül a Tétékás Nyúzon, mint a TTK HÖK lapján keresztül képzelem el. Elsődleges céljaim között fog ez a feladat szerepelni.

Úgy gondolom, bár a szakkollégiumok működése és maga a felvételi rendszerük is eltér a többi szociális alapú kollégiumtól, mégis ezeket tartom az egyetem egyik legfontosabb egységének, a bekerülés és az itteni képzés nyújtotta lehetőségekről való tájékoztatás szintén prioritást élvez a kollégiumi biztosi célkitűzéseim között.

A Hallgatói Önkormányzat honlapján elengedhetetlen az adatfrissítés, feladatköröm részét fogja képezni e módosítások végrehajtása.

Magával a kollégiumi biztosi pozícióval körülbelül két hónapja ismerkedtem meg bővebben, részt vettem a KOLHÖK küldöttgyűlésén is, mint látogató. Ezúton is szeretném megköszönni Csutka Boglárkának a rám fordított időt.

Első évem végéhez közeledve magam is rengeteg tapasztalatot szereztem a nyári felvételitől kezdve egészen mostanáig, úgy gondolom, ezt a szerzett tudást fel tudnám használni a jövőbeni tevékenységem során is.

Megválasztásom esetén szeretnék a Kollégiumi Hallgatói Önkormányzattal hatékony, munkaképes együttműködést kialakítani, valamint nem csak a KOLHÖK, de a TTK HÖK működésében is aktívan részt venni.

Köszönöm, hogy megtiszteltél pályázatom elolvasásával, ha alkalmasnak tartasz a tisztség betöltésére, kérlek, támogass szavazatoddal!

Budapest, 2013. 06. 27.

Kiss Zsóka